《金缕曲》
清代·袁嘉

涌出莲花舌。蓦猜疑、九霄咳唾，霏成红雪。噙玉怀冰寒不沁，肝胆生来原热。

是半世、胸头凝结。举目苍凉无处洒，看星星点点沾襟湿。

还比较，泪痕赤。

罗浮飘渺寻仙踪，怨天公、未容化蝶，偏教磨折。冷雨敲窗魂又返，也似短檠明灭。

只听取、傍人相惜。说道虚名今古累，甚呕心奇句邀人识。

尘寰梦，转轮掣。

作者简介：字柔吉，钱塘人，天长廪生崇一颖室。有《湘痕阁词》。